CELEX: 32018D0662
Language: el
Date: 2018-04-27 00:00:00
Title: Εκτελεστική απόφαση (ΕΕ) 2018/662 της Επιτροπής, της 27ης Απριλίου 2018, για τον ορισμό του εργαστηρίου αναφοράς της Ευρωπαϊκής Ένωσης για τη γρίπη των πτηνών και την ψευδοπανώλη των πτηνών και για την τροποποίηση του παραρτήματος VII της οδηγίας 2005/94/EΚ του Συμβουλίου [κοινοποιηθείσα υπό τον αριθμό C(2018) 2459] (Κείμενο που παρουσιάζει ενδιαφέρον για τον ΕΟΧ )

30.4.2018   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 110/134
               
            ΕΚΤΕΛΕΣΤΙΚΉ ΑΠΌΦΑΣΗ (ΕΕ) 2018/662 ΤΗΣ ΕΠΙΤΡΟΠΉΣ
      της 27ης Απριλίου 2018
      για τον ορισμό του εργαστηρίου αναφοράς της Ευρωπαϊκής Ένωσης για τη γρίπη των πτηνών και την ψευδοπανώλη των πτηνών και για την τροποποίηση του παραρτήματος VII της οδηγίας 2005/94/EΚ του Συμβουλίου
      
         
            [κοινοποιηθείσα υπό τον αριθμό C(2018) 2459]
         
      
      (Κείμενο που παρουσιάζει ενδιαφέρον για τον ΕΟΧ)
      Η ΕΥΡΩΠΑΪΚΗ ΕΠΙΤΡΟΠΗ,
      Έχοντας υπόψη τη Συνθήκη για τη λειτουργία της Ευρωπαϊκής Ένωσης,
      Έχοντας υπόψη την οδηγία 92/66/ΕΟΚ του Συμβουλίου, της 14ης Ιουλίου 1992, για τη θέσπιση κοινοτικών μέτρων για την καταπολέμηση της ψευδοπανώλους των πτηνών (1), και ιδίως το άρθρο 15 παράγραφος 1,
      Έχοντας υπόψη την οδηγία 2005/94/ΕΚ του Συμβουλίου, της 20ής Δεκεμβρίου 2005, σχετικά με κοινοτικά μέτρα για την καταπολέμηση της γρίπης των πτηνών και την κατάργηση της οδηγίας 92/40/ΕΟΚ (2), και ιδίως το άρθρο 63 παράγραφος 2,
      Εκτιμώντας τα ακόλουθα:
      
                  (1)
               
               
                  Η οδηγία 92/66/ΕΟΚ (*1) ορίζει τα ελάχιστα μέτρα καταπολέμησης που πρέπει να εφαρμόζονται σε περίπτωση κρούσματος ψευδοπανώλους των πτηνών σε πουλερικά, ταχυδρομικά περιστέρια και άλλα πτηνά σε αιχμαλωσία. Το άρθρο 15 της εν λόγω οδηγίας, προβλέπει τον ορισμό ενός εργαστηρίου αναφοράς της Ευρωπαϊκής Ένωσης για την ψευδοπανώλη των πτηνών, για την εκτέλεση των λειτουργιών και των καθηκόντων που προβλέπονται στο εν λόγω άρθρο.
               
            
                  (2)
               
               
                  Η οδηγία 2005/94/ΕΚ θεσπίζει ορισμένα προληπτικά μέτρα που αφορούν την επιτήρηση και την έγκαιρη ανίχνευση της γρίπης των πτηνών και τα ελάχιστα μέτρα καταπολέμησης που πρέπει να εφαρμόζονται σε περίπτωση εμφάνισης εστίας γρίπης των πτηνών στα πουλερικά ή σε άλλα πτηνά σε αιχμαλωσία. Το άρθρο 51 παράγραφος 1 της εν λόγω οδηγίας προβλέπει ότι το εργαστήριο που αναφέρεται στο παράρτημα VII παράγραφος 1 πρέπει να είναι το ενωσιακό εργαστήριο αναφοράς για τη γρίπη των πτηνών και πρέπει να εκτελεί τα καθήκοντα και τις αρμοδιότητες που περιλαμβάνονται στο παράρτημα VII παράγραφος 2 αυτού.
               
            
                  (3)
               
               
                  Ως συνέπεια της γνωστοποίησης του Ηνωμένου Βασιλείου, σύμφωνα με το άρθρο 50 της Συνθήκης για την Ευρωπαϊκή Ένωση, τα εργαστήρια αναφοράς της Ευρωπαϊκής Ένωσης για τη γρίπη των πτηνών και την ψευδοπανώλη των πτηνών, που έχουν οριστεί σύμφωνα με τις οδηγίες 92/66/ΕΟΚ και 2005/94/ΕΚ θα πρέπει να παύσουν να εκτελούν τα καθήκοντα και τις αρμοδιότητές τους ως εργαστήρια αναφοράς της Ευρωπαϊκής Ένωσης για τις δύο αυτές νόσους.
               
            
                  (4)
               
               
                  Λαμβάνοντας υπόψη την μεγάλη ομοιότητα στην έκφραση των ασθενειών, τις διαγνωστικές τεχνικές και την απαιτούμενη εμπειρογνωσία καθώς και τον απαιτούμενο εξοπλισμό για τη γρίπη των πτηνών και την ψευδοπανώλη των πτηνών, είναι σκόπιμο να οριστεί ένα εργαστήριο αναφοράς της Ευρωπαϊκής Ένωσης και για τις δύο ασθένειες.
               
            
                  (5)
               
               
                  Για να αποφευχθεί τυχόν διακοπή των δραστηριοτήτων του εργαστηρίου αναφοράς της Ευρωπαϊκής Ένωσης για τη γρίπη των πτηνών και την ψευδοπανώλη των πτηνών και για να δοθεί στο νεοορισθέν εργαστήριο αναφοράς της Ευρωπαϊκής Ένωσης επαρκής χρόνος ώστε να καταστεί πλήρως λειτουργικό στις νέες του λειτουργίες και καθήκοντα, είναι σκόπιμο τα μέτρα που προβλέπονται στην παρούσα απόφαση να εφαρμοστούν από την 1η Ιανουαρίου 2019.
               
            
                  (6)
               
               
                  Η Επιτροπή, σε στενή συνεργασία με τα κράτη μέλη, δημοσίευσε πρόσκληση για την επιλογή και τον ορισμό του εργαστηρίου αναφοράς της Ευρωπαϊκής Ένωσης για τη γρίπη των πτηνών και την ψευδοπανώλη των πτηνών, λαμβάνοντας υπόψη τα κριτήρια της τεχνικής και επιστημονικής ικανότητας του εργαστηρίου και την εμπειρογνωσία του προσωπικού του.
               
            
                  (7)
               
               
                  Μετά την ολοκλήρωση της διαδικασίας επιλογής, το εργαστήριο που επελέγη, το Istituto Zooprofilattico Sperimentale delle Venezie (IZSVe), Legnaro, στην Ιταλία, θα πρέπει να οριστεί ως το εργαστήριο αναφοράς της Ευρωπαϊκής Ένωσης για τη γρίπη των πτηνών και την ψευδοπανώλη των πτηνών για αόριστο χρονικό διάστημα αρχής γενομένης από την 1η Ιανουαρίου 2019.
               
            
                  (8)
               
               
                  Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
               
            ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
      Άρθρο 1
      Το Istituto Zooprofilattico Sperimentale delle Venezie (IZSVe), Legnaro, στην Ιταλία, ορίζεται ως το εργαστήριο αναφοράς της Ευρωπαϊκής Ένωσης για τη γρίπη των πτηνών και την ψευδοπανώλη των πτηνών.
      Άρθρο 2
      Στο παράρτημα VII της οδηγίας 2005/94/ΕΚ, το σημείο I αντικαθίσταται από τα εξής:
      
         
                     «1.
                  
                  
                     Το εργαστήριο αναφοράς της Ευρωπαϊκής Ένωσης για τη γρίπη των πτηνών είναι το:
                     Istituto Zooprofilattico Sperimentale delle Venezie (IZSVe), Legnaro, Ιταλία.»
                  
               
      Άρθρο 3
      Η παρούσα απόφαση εφαρμόζεται από την 1 Ιανουαρίου 2019.
      Άρθρο 4
      Η παρούσα απόφαση απευθύνεται στα κράτη μέλη.
      
         Βρυξέλλες, 27 Απριλίου 2018.
         
            
               Για την Επιτροπή
            
            Vytenis ANDRIUKAITIS
            
               Μέλος της Επιτροπής
            
         
      
      
         (1)  ΕΕ L 260 της 5.9.1992, σ.1.
      
         (2)  ΕΕ L 10 της 14.1.2006, σ. 16.
      
         (*1)  H oδηγία 92/66/ΕΟΚ του Συμβουλίου, βρίσκεται επί του παρόντος στο στάδιο της ευθυγράμμισης με τη ΣΛΕΕ και τον κανονισμού (ΕΕ) 2017/625 του Ευρωπαϊκού Κοινοβουλίου και του Συμβουλίου (ΕΕ L 95 της 7.4.2017, σ. 1) σχετικά με τους επίσημους ελέγχους.